作者：丘崈
词牌/韵律：沁园春

paragraphs: 雨趣轻寒，风作秋声，燕归雁来。
动天涯羁思，登山临水，惊心节物，极目烟埃。
客里逢君，才同一笑，何遽言归如此哉。
别离久，算不应兴尽，却棹船回。
主人下榻高斋。
更点检笙歌频宴开。
便留连不到，迎春见柳，也须小驻，度腊观梅。
花上盈盈，闺中脉脉，应念胡麻正好栽。
从教去，正危阑望断，小倚徘徊。